- Jeg kan godt lide det i udgangspunktet. Men når det er sagt, så er der også ting, jeg ikke kan lide.

Sådan lyder skuespiller Carsten Bjørnlunds vurdering efter hans første møde med Afrika, som fandt sted, da han var med til at indspille DR1-dramaserien 'Liberty' i Sydafrika.

Inden han tog flyet dertil, havde han fået fat i nogle bøger om den sydafrikanske historie og apartheid, der frem til 1991 adskilte sorte og hvide i landet. Og både bøgerne og opholdet fik ham til at se Afrika på en ny måde.

Carsten Bjørnlund Carsten Bjørnlund har spillet med i flere tv-serier - bl.a. 'Anna Pihl', 'Arvingerne' og 'Rita'. Han er uddannet skuespiller fra Statens Teaterskole og modtog i 2016 en Robert for den bedste mandlige hovedrolle i tv-serien 'Arvingerne II'.

- Det blev meget tydeligt, hvilken rolle europæerne har spillet i verden, og jeg har fået øjnene op for – på en helt ny måde – hvilken rolle vi har spillet på det afrikanske kontinent. Og så tænker man videre på de to amerikanske kontinenter. Vi har fandeme været nogle bastarder, siger Carsten Bjørnlund.

Stadig raceforskelle

Selvom apartheid blev afskaffet for over 20 år siden, så mener Carsten Bjørnlund stadig, at adskillelsespolitikken kan ses i dagligdagen i Sydafrika. For eksempel siger han, at det stadig primært er sorte, der servicerer de hvide.

I 'Liberty' spiller Carsten Bjørnlund rollen som Niels, der forsøger at bringe andelstanken til Afrika. Og hans besøg på kontinentet har bekræftet ham i, at det ikke altid er godt at rejse ud til andre og fortælle dem, hvordan de bør gøre.

- Det er ikke fordi, man ikke vil hjælpe. Men det er ikke altid det bedste, at andre gør noget for én. I første omgang skulle vi ikke have stukket vores næser ind på kontinentet, siger han om tiden, hvor mange vesteuropæiske lande var store kolonimagter.

- Vi bruger stadig deres jord og hiver deres diamanter og guld op for at tage det ud af landet bagefter. Vi har klart et ansvar. Jeg synes, man skal trække sig ud af Afrika og lade kontinentet finde sine egne ben, siger han.

Hjælp kan være en bjørnetjeneste

I det hele taget mener han, at vi i dag bør tænke os mere om – både når vi taler om Afrika, og når vi gerne vil hjælpe. For eksempel kalder skuespilleren det helt absurd, at man stadig kan møde danskere, som beskriver andre mennesker som folk, der kravler rundt i træer.

Men også når man vælger at hjælpe ved at aflevere sit aflagte tøj til Afrika, risikerer det at være en bjørnetjeneste.

- Det gør, at den lokale tøjindustri i de pågældende lande lider, fordi befolkningen hellere vil gå i aflagt tøj fra Vesten, siger Carsten Bjørnlund.

Læs også : Connie Nielsen vendte hjem for at lave 'Liberty': Jeg skulle kæmpe for at få lov til at være med

Ulandsbistanden har ændret sig

Sofie Gråbøl, der spiller Kirsten i 'Liberty', har før besøgt Afrika – nærmere bestemt landet Togo – sammen med Børnefonden.

Hun glæder sig over, at ulandshjælpen har ændret karakter, og mener, at vi ikke længere ser afrikanere, som nogle der ikke selv kan finde ud af noget.